Lethe
Lethe er i græsk religion og mytologi en kilde eller en biflod til Dødsrigets flod Styx.
Ved at drikke af Lethes vande glemmer den døde sit tidligere liv. I den orfiske religion synes det at være en forudsætning for genfødsel, at sjælen således renser sig i Lethe. Ved Trofonios' orakel skulle spørgeren drikke vand af to (virkelige) kilder kaldet Lethe og Mnemosyne (Erindring).
Gennem Vergils skildring af Æneas' besøg i Underverdenen, der har haft en altafgørende betydning for senere europæiske underverdensforestillinger, er Lethe i Dantes Den guddommelige komedie derfor blevet et symbol på den lutring, som mennesket må gennemgå for at opnå saligheden.